Margot Künnapuu

**Margot Künnapuu** (sündinud 2. oktoobril 1974) on Eesti sõjaväelane, auastmelt kolonel. 

Ta on üks esimesi Eestis kõrgema sõjalise hariduse saanud naisi. Aastatel 2019–2024 teenis Künnapuu Vahipataljoni ülemana, olles esimene Eesti naissoost pataljoniülem. 2025. aastal sai temast esimene Eesti kaitseväe naiskolonel.

## Haridus
Pärast keskkooli lõpetamist 1993. aastal mõtles ta algselt hea inglise keele oskuse tõttu minna Tartu Ülikooli õppima inglise filoloogiat. Künnapuu on meenutanud, et tol aastal oli erialale pääsemiseks konkurents väga tihe ning "õnneks" ta sisse ei saanud, kuivõrd aasta hiljem oli ta otsustanud, et filoloogiat õppida ei soovi. 1998. aastal on ta tagantjärele intervjuus öelnud, et ülikoolis poleks olnud ka "nii huvitav kui sõjaväes".

Pärast filoloogiks õppimisest loobumist kaalus Künnapuu astumist Eesti Lennuakadeemiasse, kuid ta lendurist isa laitis idee maha, viidates et selleks pidanuks tütar varem õppima lennunduseriklassiga Nõo gümnaasiumis ning et "naisterahval pole üleüldse mõtet minna lenduriks". Lennunduse äralangemise järel otsustas Künnapuu, et astub hoopis sõjakooli.

### Sõjaväeline haridus
Künnapuu on lõpetanud Eesti Riigikaitse Akadeemia sõjakooli teise lennu, olles seejuures koos kolme kursusekaaslasega esimesed sõjakooli lõpetanud naised. Ta on öelnud, et sõjakooli astumine tuli ta pere jaoks üllatusena. Künnapuu sõjakooli lennust kukkus esimesel kursusel välja 13 naist ning kolmandal veel üks. 2025. aasta seisuga oli ta üks kuuest, kes nende 28 lõpetajaga lennust oli tõusnud koloneli auastmesse.

Samuti on ta läbinud vanemstaabiohvitseride kursuse Balti Kaitsekolledžis ning täiendanud end Slovakkias ja staabiohvitseride kursustel Ameerika Ühendriikides.

## Riigiametnikuna
Keskkooli lõpetamise järel asus ta tööle Harjumaa riigikaitse osakonda, kus tutvus Paldiskis, Kloogal ja Humalas paiknenud väeosadega ning tegeles nende üleandmise-vastuvõtmise korraldamisega.

## Sõjaväeline karjäär
Künnapu teenib kaitseväes alates 1993. aastast.

### Bosnias ja Rahuoperatsioonide Keskuses
Ta teenis 1997. aasta oktoobrist kuni 1998. aasta aprilli lõpuni sideohvitserina Taani pataljoni koosseisu kuuluvas ESTPLA-5 rahuvalvemissioonil Bosnias. Missioonil töötas ta valdavalt Taani pataljoni staabis, esitades Rahuoperatsioonide Keskusele iganädalasi raporteid Eesti pataljoni tegevusest ja koosseisu meelsusest. Samuti töötas ta sideohvitserina taanlaste staabi operatiivosakonnas, kus korraldas kohtumisi kohalikega ja kohapealsete politseiülematega. Lisaks kuulus tema ülesannete hulka pataljoni õppeplaanide koostamine, sh laskeharjutuste, meditsiini ja evakuatsiooniõppuste organiseerimine.

Ta on öelnud, et missioonilt naastes oli tal Eesti ellu väga raske sisse elada ning kohanemine võttis paar nädalat. Seejärel töötas ta Rahuoperatsioonide Keskuses staabi- ja tagalakompanii ülemana, olles seejuures Eesti ajaloo teine naissoost kompaniiülem.

### Hilisem teenistuskäik
Ta on tegutsenud vanemstaabiohvitserina maaväe staabis ja kaitseväe peastaabis ning juhatanud Kaitseväe Akadeemia Täiendusõppe Keskuse tööd. Enne Vahipataljoni ülemaks saamist oli ta Eesti sõjalise esindaja asetäitja Euroopa Liidu sõjalise komitee juures. 

Vahipataljoni juhtimise võttis ta 2019. aastal üle major Romet Kaevult ning andis 2024. aastal üle kolonelleitnant Artur Meeritsale.

Pataljoniülema kohalt lahkumise järelt siirdus ta Kaitseväe peastaabi väljaõppeosakonna ülemaks.

## Auastmed

## Tunnustus
### Teenetemärgid

## Isiklikku
Tema abikaasa on samuti sõjaväelane, nad kohtusid õpingute käigus sõjakoolis. Künnapuu on nelja lapse ema. Tal on lisaks Belgia lambakoer Dora.

Künnapuu isa oli lendur. Tal on õde ja vanem vend.

## Vaata ka
* Tiiu Kera, kõrgeima auastmega eestlasest naissõjaväelane
* Merike Juhanson, Eesti kaitseväe esimene naiskolonelleitnant

## Viited

## Välislingid
* "KUULA | Kolonelleitnant Margot Künnapuu: oleme osa legosüsteemist, kus tuleb teada teiste osakeste tegevust" (15.04.2022), Eesti Naine - Delfi.